Na temelju članka 20. stavak 1. Zakona o održivom gospodarenju otpadom („Narodne novine“ broj 94/13 i 73/17) i članka 47. Statuta Općine Vidovec („Službeni vjesnik Varaždinske županije“ broj 04/18), općinski načelnik podnosi Općinskom vijeću Općine Vidovec slijedeće

**IZVJEŠĆE**

**o izvršenju Plana gospodarenja otpadom**

**Općine Vidovec za 2017. godinu**

1. **UVOD**

Plan gospodarenja otpadom Općine Vidovec („Službeni vjesnik Varaždinske županije“ broj 62/17) donijelo je Općinsko vijeće Općine Vidovec na 4. sjednici održanoj dana 20.10.2017. godine za razdoblje 2017. do 2022. godine, s ciljem usklađivanja postojećeg Plana gospodarenja otpadom sa EU standardima, odredbama Zakona o održivom gospodarenju otpadom, Strategijom gospodarenja otpadom Republike Hrvatske („Narodne novine“ broj 130/05) i Planom gospodarenja otpadom Republike Hrvatske za razdoblje 2017.-2022.

Člankom 20. stavkom 1. Zakona o održivom gospodarenju otpadom („Narodne novine“ broj 94/13 i 73/17) propisano je da jedinica lokalne samouprave dostavlja godišnje izvješće o provedbi Plana gospodarenja otpadom jedinici područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u svom službenom glasilu.

Jedinica lokalne samouprave dostavlja godišnje izvješće o provedbi Plana i objedinjena izvješća Ministarstvu i Agenciji za zaštitu okoliša do 31. svibnja tekuće godine za prethodnu kalendarsku godinu.

Slijedom navedenog, načelnik Općine Vidovec podnosi Općinskom vijeću Općine Vidovec Izvješće o provedbi Plana gospodarenja otpadom, koje se poglavito odnosi na provedbu utvrđenih obveza i učinkovitosti poduzetih mjera tijekom 2017. godine.

**II. OBVEZE JEDINICA LOKALNE SAMOUPRAVE**

Sukladno Zakonu o održivom gospodarenju otpadom („Narodne novine“ broj 94/13 i 73/17) postavljeni su ciljevi koje je Republika Hrvatska preuzela pristupnim pregovorima s Europskom unijom, a oni su usmjereni uz smanjenje odlaganja otpadom te povećanje recikliranja, a za što je preduvjet obvezno uvođenje primarnog odvajanja otpada, sanacija postojećih odlagališta otpada i izgradnja centara za gospodarenje otpadom. Cilj o smanjenju odlaganja otpadom ostvariti će se na način da jedinice lokalne samouprave moraju svojem stanovništvu omogućiti razvrstavanje sedam iskoristivih komponenti otpada; papira, metala, stakla, plastike, tekstila, problematičnog i krupnog (glomaznog) otpada.

Preduvjeti za ostvarenje navedenih ciljeva su slijedeći:

* osigurati javnu uslugu prikupljanja mješovitog komunalnog otpada i biorazgradivog komunalnog otpada,
* osigurati odvojeno prikupljanje otpadnog papira, metala, stakla, plastike i tekstila te krupnog (glomaznog) otpada,
* osigurati sprečavanje odbacivanja otpada na način suprotan Zakonu te uklanjanje tako odbačenog otpada,
* osigurati provedbu Plana gospodarenja otpadom RH,
* osigurati donošenje i provedbu Plana gospodarenja otpadom jedinice lokalne samouprave,
* osigurati provođenje izobrazno – informativne aktivnosti na svojem području,
* osigurati mogućnosti provedbe akcija prikupljanja otpada.

Obveza jedinica lokalne samouprave je i planiranje gradnje objekata namijenjenih obradi, skladištenju i zbrinjavanju u dokumentima prostornog uređenja. Općina Vidovec je svojim Prostornim Planom uređenja Općine Vidovec („Službeni vjesnik Varaždinske županije“ broj 40/15 i 14/16) predvidjela izgradnju reciklažnog dvorišta na katastarskoj čestici 207 k.o. Zamlača koja je, nakon rješavanja imovinsko – pravnih odnosa, u potpunom vlasništvu Općine Vidovec.

U 2017. godini na području Općine Vidovec nije uspostavljen rad reciklažnog dvorišta.

**III. ANALIZA POSTOJEĆEG STANJA**

Temeljem odredbe članka 28. stavka 1. točke 1. i 2. te članka 31. stavka 2. Zakona o održivom gospodarenju otpadom, Općinsko vijeće Općine Vidovec donijelo je, na sjednici održanoj dana 22. prosinca 2014. godine, Odluku o dodjeli obavljanja javne usluge prikupljanja miješanog komunalnog otpada na području Općine Vidovec, kojom je obavljanje javne usluge prikupljanja miješanog komunalnog otpada i odvojeno prikupljanje otpadnog papira, metala, stakla, plastike, tekstila te krupnog (glomaznog) otpada povjerilo trgovačkom društvu Čistoća d.o.o. Varaždin, Ognjena Price 13, a koje je u suvlasništvu Općine Vidovec.

Javna usluga prikupljanja miješanog komunalnog otpada podrazumijeva prikupljanje otpada na cijelom području, putem zasebnih spremnika od pojedinih korisnika i prijevoz tog otpada do ovlaštene osobe za odlaganje tog otpada.

Na mjestu nastanka davatelj javne usluge odvojeno, od ostatnog dijela miješanog komunalnog otpada, prikuplja otpadni papir, plastiku, staklo, metal i otpadni tekstil, a krupni (glomazni) komunalni otpad odvozi na zahtjev korisnika usluge (po pozivu).

Tijekom 2017. godine komunalni otpad iz domaćinstva razvrstavao se u tipizirane spremnike i vreće na mjestu nastanka po komponentama: ostatni dio miješanog komunalnog otpada, otpadni papir, otpadna plastika i metali, otpadno staklo i otpadni tekstil te se i odvojeno prikupljao i odvozio specijalnim vozilima. Četiri vozila trgovačkog društva Čistoća d.o.o. obavljaju na području Općine Vidovec javnu uslugu i usluge povezane s javnom uslugom.

Komunalni otpad se prikuplja i odvozi jedanput tjedno sukladno rasporedu odvoza, specijalnim selecto vozilima. Prikupljeni miješani komunalni otpad, iz kojeg su primarnom selekcijom na mjestu nastanka izdvojene sekundarne sirovine, odvozi se na zbrinjavanje, a otpad čija se vrijednosna svojstva mogu iskoristiti (otpad za recikliranje) prikuplja se odvojeno od ostalog neiskoristivog otpada i odvozi se na obradu u pogon za razvrstavanje te nakon obrade predaje prerađivačima na daljnju obradu i/ili oporabu.

***Masa otpada i raspored prikupljanja po vrstama otpada u 2017. godini u Općini Vidovec***

|  |  |  |  |  |
| --- | --- | --- | --- | --- |
| KLJUČNI BROJ OTPADA | Ukupna masa | Mjesto prikupljanja | Učestalost prikupljanja tokom godine | Vrsta spremnika |
| tona |
| 20 03 01Miješani komunalni otpad | 685,18 | Na kućnom pragu | Jedno tjedno | Posuda sa crnim poklopcem |
| 20 01 01 papir i karton | 81,17 | Na kućnom pragu | Svaki drugi tjedan | Posuda sa plavim poklopcem |
| 15 01 06miješana ambalaža | 70,78 | Na kućnom pragu | Svaki drugi tjedan | Vreća – žuta |
| 15 01 07staklena ambalaža | 15,48 | Na kućnom pragu | Svaki drugi mjesec | Vreća – zelena |
| 20 01 10odjeća | 6,72 | Na kućnom pragu | Svaki drugi mjesec | Vreća- smeđa |
| 20 03 07glomazni otpad | 0,00 | Na kućnom pragu | Po pozivu korisnika | - |
| 17 01 07mješavine betona, opeke, crijepa/pločica i keramike koje nisu navedene pod 17 01 06 | 0,00 | Na mjestu nastanka | Po pozivu | - |
| 17 01 01beton | 0,00 | Na mjestu nastanka | Po pozivu | - |
| 17 01 03crijep/pločice i keramika | 0,00 | Na mjestu nastanka | Po pozivu | - |
| 17 09 04miješani građevinski otpad i otpad od rušenja objekata, koji nije naveden pod 17 09 01, 17 09 02 i 17 09 03 | 0,00 | Na mjestu nastanka | Po pozivu | - |
| 20 02 01biorazgradivi otpad | 0,00 | Mjesno groblje | Prema potrebi | Posuda 240 l |
| 20 02 03ostali otpad koji nije biorazgradiv | 0,00 | Mjesno groblje | Prema potrebi | Posuda 240 l |
| Ukupno: | **859,33** |

***Masa otpada po domaćinstvu/ članu domaćinstva u 2017. godini u Općini Vidovec***

|  |  |
| --- | --- |
| Opis | Iznos |
| Ukupan broj stanovnika (statistika) | 5.425 |
| Ukupan broj domaćinstva | 1.433 |
| Broj domaćinstva korisnika usluge | 1.134 |
| % uključenosti | 79,13 |
| Ukupna masa svog prikupljenog otpada | 859,33 |
| Ukupna masa prikupljenog miješanog komunalnog otpada | 685,18 |
| % selektiranja | 20,27 |
| Masa miješanog kom. otpada po domaćinstvu godišnje | 0,604 |
| Prosječan broj članova u domaćinstvu | 3,79 |
| Masa miješanog kom. otpada po jednom članu domaćinstva godišnje | 0,160 |

***Količine prikupljenog miješanog komunalnog otpada na području Općine Vidovec u razdoblju od 2014. do 2017. godine***

|  |  |  |
| --- | --- | --- |
| VRSTA I KLJUČNIBROJ OTPADA | GODINA | MASA OTPADA (t) |
| Miješani komunalni otpad20 03 01 | 2014. | 779,04 |
| 2015. | 819,94 |
| 2016. | 712,96 |
| 2017. | 685,18 |
| **UKUPNO** | **2.997,12** |

***Količine otpadnog papira, stakla, plastike i tekstila na području Općine Vidovec u razdoblju od 2014. do 2017. godine***

|  |  |  |  |
| --- | --- | --- | --- |
| KBO | OPIS | MASA OTPADA |  |
| 2014. | 2015. | 2016. | 2017. | UKUPNO |
| 20 01 01 | Papir i karton | 0,00 | 5,00 | 82,72 | 81,17 | 168,89 |
| 15 01 06  | Miješana ambalaža (plastika, metal, tetrapak) | 91,70 | 75,12 | 59,10 | 70,78 | 296,70 |
| 15 01 07 | Staklena ambalaža | 12,84 | 16,34 | 19,52 | 15,48 | 64,18 |
| 20 01 10 | Odjeća | 0,00 | 5,14 | 14,60 | 6,72 | 26,46 |
|  | **UKUPNO** | **104,54** | **101,60** | **175,94** | **174,15** | **556,23** |

Tijekom 2017. godine krupni (glomazni) komunalni otpad za sve korisnike javne usluge odvozio se po pozivu izvornog proizvođača. Količina glomaznog otpada kojeg izvorni proizvođač može prilikom jednog skupljanja i odvoza predati davatelju javne usluge ograničena je na volumen do 2 m3 . Svim kućanstvima, uz račun za izvršenu uslugu, dostavljen je naputak za prijavu odvoza glomaznog otpada predajom kupona prilikom preuzimanja glomaznog otpada, s uputom što se smatra glomaznim otpadom (drvo, plastika, metali) i koji otpad skupljaju i zbrinjavaju ovlašteni skupljači (građevinski otpad, opasni otpad, električni i elektronički otpad, otpadne gume, otpadna vozila, salonitne ploče i ostali materijali koji sadrže azbest te otpadne baterije i akumulatori) s podacima ovlaštenog sakupljača tog otpada.

Općina Vidovec i Općina Velika Trnovitica, sukladno odredbi članka 23. stavka 5. Zakona o održivom gospodarenju otpadom, sklopili su dana 28. prosinca 2015. godine Sporazum o zajedničkoj provedbi mjera gospodarenja otpadom u dijelu koji se odnosi na zbrinjavanje miješanog komunalnog otpada, a kojeg je na području Općine Vidovec prikupio davatelj usluge Čistoća d.o.o., na uređenom odlagalištu neopasnog otpada Johovača kojim upravlja komunalno društvo Komunalac d.o.o. Garešnica.

Ukupna masa miješanog komunalnog otpada koji je u 2017. godini zbrinuti na odlagalištu Johovača iznosi 685,18 tona.

PODACI O KVALITETI PRUŽANJA JAVNE USLUGE I EKONOMSKOJ UČINKOVITOSTI SUSTAVA SKUPLJANJA KOMUNALNOG OTPADA U OPĆINI VIDOVEC

|  |  |
| --- | --- |
| 1. *Ukupni godišnji javni prihod javne usluge izražen u:*
 |  |
| a1) kunama | 453.506,58 |
| a2) kunama po toni otpada prikupljenog u sklopu javne usluge  | 661,88  |
| 1. *Ukupni godišnji prihod od usluge povezane s javnom uslugom*
 |  |
| b1) izražen u kunama | 347.415,64 |
| b2) izražen u kunama po toni otpada prikupljenog u sklopu usluge povezane s javnom uslugom | 417,40 |
| 1. *Ukupni godišnji trošak javne usluge izražen u:*
 |  |
| c1) kunama | 335.661,30 |
| c2) kunama po toni otpada prikupljenog u sklopu javne usluge | 489,88 |
| 1. *Ukupni godišnji trošak usluge povezane s javnom uslugom izražen u:*
 |  |
| d1) kunama | 562.416,46 |
| d2) kunama po toni otpada prikupljenog u sklopu usluge povezane s javnom uslugom | 654,48 |

**IV. OCJENA POSTOJEĆEG STANJA**

Postojeći način postupanja s komunalnim otpadom u Općini Vidovec još uvijek nije u potpunosti u skladu sa Zakonom o održivom gospodarenju otpadom, te je potrebno povećanje učinkovitosti gospodarenja otpadom.

U 2017. godini je realizirano:

* odvojivim prikupljanjem otpadnog papira, otpadnog metala, otpadnog stakla, otpadne plastike i otpadnog tekstila pridonijelo je smanjenju količine otpada kojeg je potrebno odložiti na odlagalište i uštedu na odlagališnom prostoru, povećanje količina sekundarnih sirovina, smanjenje opterećenja procjednih voda, a posredno time i smanjenje mogućnosti onečišćenja površinskih i podzemnih voda,
* provedene su edukacije mještana o obvezi odvojenog prikupljanja komunalnog otpada putem tiskanih i elektronskih medija, letaka, plakata i mrežne stranice Općine Vidovec,
* komunalni redar Općine Vidovec provodio je mjere sukladno zakonskim ovlaštenjima,
* Općina Vidovec za sada na svojem području nije osigurala pružanje javne usluge prikupljanja biorazgradivog otpada jer ta usluga ne bi bila ekonomski učinkovita iz razloga što korisnici stanuju u obiteljskim kućama i takav otpad sami obrađuju na svojim vrtovima i dvorištima,
* U 2017. godini nadzirale su se lokacije na kojima je ranije uočeno nelegalno odlaganje otpada u svrhu sprečavanja nastajanja novih,
* Članovi udruge branitelja i veterana Domovinskog rata Općine Vidovec organizirali su akciju čišćenja okoliša oko općinske zgrade u centru Vidovca.

**V. ZAKLJUČAK**

Na području Općine Vidovec provode se aktivnosti vezane uz učinkovito gospodarenje otpadom te se poduzimaju mjere kako bi se smanjila količina miješanog komunalnog otpada i kako bi se što više otpada odvojilo i recikliralo.

Uspostavljanjem odvojenog prikupljanja otpada na „kućnom pragu“ značajno je poboljšan sustav zbrinjavanja otpada i omogućeno je stanovništvu Općine Vidovec da se veći dio proizvedenog otpada zbrine na zakonski predviđeni način.

Definirani ciljevi u području gospodarenja otpadom ostvaruju se postupno, zavisno od provedbenih i financijskih mogućnosti Općine Vidovec. Uspostavljeni sustav sakupljanja otpada zadovoljava potrebe stanovništva Općine, što potvrđuju podaci o prikupljenom, obrađenom i odloženom otpadu.

Temeljem navedenog može se zaključiti da Općina Vidovec na zadovoljavajući način obavlja svoje obveze vezane uz gospodarenje otpadom.

Tijekom 2018. godine Općina Vidovec će uložiti dodatne napore u provođenju zadanih ciljeva, kako bi se u budućem razdoblju potpunosti implementirao program cjelovitog sustava gospodarenja otpadom i ispunile zakonske odredbe.

KLASA: 351-02/16-01/03

URBROJ: 2186/10-02/1-18-44

Vidovec, 29. ožujka 2018.

 OPĆINSKI NAČELNIK

 Bruno Hranić